ໂດຍຕອບສະໜອງຕາມຄຳເຊີນຂອງ ພະນະທ່ານ ນາງ ຮາລິມາ ຢາໂຄບ ປະທານາທິບໍດີ ແຫ່ງ ສາທາລະນະລັດ ສິງກະໂປ; ພະນະທ່ານ ບຸນຍັງ ວໍລະຈິດ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ພ້ອມດ້ວຍພັນລະຍາ ແລະ ຄະນະ ໄດ້ເດີນທາງຢ້ຽມຢາມລັດຖະກິດ ທີ່ ສາທາລະນະລັດ ສິງກະໂປ ໃນລະຫວ່າງວັນທີ 9-10 ພຶດສະພາ 2018, ເຊິ່ງເປັນການຢ້ຽມຢາມສິງກະໂປຄັ້ງທໍາອິດ ນັບແຕ່ເຂົ້າດໍາລົງຕໍາແໜ່ງເປັນປະທານປະເທດ ແຫ່ງ ສປປ ລາວ, ເພື່ອເພີ່ມທະວີຮັດແໜ້ນສາຍພົວພັນມິດຕະພາບອັນດີງາມ ແລະ ຊຸກຍູ້ສົ່ງເສີມການຮ່ວມມືທີ່ມີມາແຕ່ດົນນານ ລະຫວ່າງສອງປະເທດ ໃຫ້ນັບມື້ນັບຂະຫຍາຍຕົວຍິ່ງຂຶ້ນ.
ພິທີຕ້ອນຮັບຢ່າງເປັນທາງການໄດ້ຈັດຂຶ້ນຢ່າງສົມກຽດ ທີ່ສຳນັກງານປະທານາທິບໍດີ ສິງກະໂປ. ພາຍຫລັງສຳເລັດພິທີຕ້ອນຮັບ, ພະນະທ່ານປະທານປະເທດ ບຸນຍັງ ວໍລະຈິດ ແລະ ພະນະທ່ານປະທານາທິບໍດີ ຮາລິມາ ຢາໂຄບ ໄດ້ພົບປະສອງຝ່າຍ. ໃນການພົບປະຄັ້ງນີ້, ຜູ້ນຳທັງສອງຝ່າຍໄດ້ຕີລາຄາສູງຕໍ່ ໝາກຜົນຂອງການຮ່ວມມືທີ່ດີລະຫວ່າງສອງປະເທດ ຕະຫລອດໄລຍະ 44 ປີຜ່ານມາ, ຄືນັບແຕ່ສອງປະເທດ ລາວ ແລະ ສິງກະໂປ ໄດ້ສ້າງສາຍພົວພັນການທູດນຳກັນໃນປີ 1974 ເປັນຕົ້ນມາ, ເຊິ່ງສາມາດຍາດມາໄດ້ຜົນສຳເລັດຫລາຍດ້ານ, ທັງໃນຂອບສອງຝ່າຍ ແລະ ຫລາຍຝ່າຍ, ອັນໄດ້ນຳເອົາຜົນປະໂຫຍດມາສູ່ປະຊາຊົນສອງຊາດ, ເຫັນໄດ້ຈາກການແລກປ່ຽນການຢ້ຽມຢາມເຊິ່ງກັນ ແລະ ກັນຢ່າງເປັນປົກກະຕິຂອງການນຳຂັ້ນສູງ ຈົນເຖິງວິຊາການຕ່າງໆຂອງສອງປະເທດ ແລະ ການຮ່ວມມືໃນຂົງເຂດເສດຖະກິດ, ການຄ້າ, ການລົງທຶນ, ການສຶກສາ, ການພັດທະນາຊັບພະຍາກອນມະນຸດ ແລະ ອື່ນໆ ໄດ້ຮັບການເສີມຂະຫຍາຍໃຫ້ນັບມື້ເຂັ້ມແຂງເຂົ້າສູ່ລວງເລິກ.
ໃນໂອກາດນີ້, ພະນະທ່ານປະທານປະເທດ ບຸນຍັງ ວໍລະຈິດ ໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນ ແລະ ສົມກຽດ ແລະ ສະແດງຄວາມຂອບໃຈຕໍ່ການຊ່ວຍເຫລືອອັນລໍ້າຄ່າຂອງລັດຖະບານ ກໍ່ຄືປະຊາຊົນສິງກະໂປ ຕໍ່ ສປປ ລາວ ໃນດ້ານຕ່າງໆ ເປັນຕົ້ນແມ່ນການພັດທະນາຊັບພະຍາກອນມະນຸດ, ການສົ່ງອາສາສະໝັກຊາວໜຸ່ມ ແລະ ຄະນະແພດຂອງສິງກະໂປ ເຂົ້າມາຊ່ວຍເຫລືອບັນດາໂຮງຮຽນ ແລະ ຊຸມຊົນຕ່າງໆຢູ່ ສປປ ລາວ, ພ້ອມທັງການຊ່ວຍເຫລືອດ້ານຕ່າງໆແກ່ ສປປ ລາວ ໃນການເປັນປະທານອາຊຽນ ໃນປີ 2016 ທີ່ຜ່ານມາ. ພ້ອມດຽວກັນນັ້ນ, ພະນະທ່ານ ບຸນຍັງ ວໍລະຈິດ ຍັງໄດ້ສະແດງຄວາມຊົມເຊີຍສິງກະໂປ ຕໍ່ຜົນສຳເລັດອັນຈົບງາມ ໃນການເປັນເຈົ້າພາບຈັດກອງປະຊຸມສຸດຍອດອາຊຽນ ຄັ້ງທີ 32 ພາຍໃຕ້ຄຳຂວັນ “ຄວາມເຂັ້ມແຂງ ແລະ ທັນສະໄໝ” ຊຶ່ງເປັນຫົວຂໍ້ທີ່ສອດຄ່ອງກັບສະພາບຄວາມເປັນຈິງໃນປັດຈຸບັນ ແລະ ແທດເໝາະກັບບົດບາດນຳໜ້າຂອງສິງກະໂປ ໃນການສ້າງປະຊາຄົມອາຊຽນໃຫ້ມີຄວາມເຂັ້ມແຂງ ແລະ ມີຄວາມທັນສະໄໝ ແລະ ໄດ້ຢືນຢັນວ່າ ສປປ ລາວ ພ້ອມທີ່ຈະໃຫ້ການຮ່ວມມືຢ່າງເຕັມປ່ຽມ ໃນການບັນລຸເປົ້າໝາຍຂອງການເປັນປະທານອາຊຽນໃນຄັ້ງນີ້.
ພະນະທ່ານປະທານປະເທດ ບຸນຍັງ ວໍລະຈິດ ຍັງໄດ້ສະເໜີໃຫ້ຝ່າຍສິງກະໂປຊຸກຍູ້ ແລະ ລະດົມນັກລົງທຶນຂອງສິງກະໂປເຂົ້າມາລົງທຶນຢູ່ ສປປ ລາວ ໃຫ້ຫລາຍຂຶ້ນ, ເຊິ່ງປັດຈຸບັນ ລັດຖະບານລາວ ກໍ່ໄດ້ມີມາດຕະການໃນການອຳນວຍຄວາມສະດວກ ແລະ ສ້າງເງື່ອນໄຂໃນການດຶງດູດ ແລະ ສົ່ງເສີມການລົງທຶນຂອງຕ່າງປະເທດຢູ່ລາວ; ພ້ອມທັງຊ່ວຍເຊີນຊວນນັກທ່ອງທ່ຽວສິງກະໂປມາທ່ອງທ່ຽວຢູ່ລາວໃຫ້ຫລາຍຂຶ້ນ ໃນໂອກາດປີທ່ອງທ່ຽວລາວ 2018 ນີ້ ເຊິ່ງລະຫວ່າງສອງປະເທດກໍ່ມີສາຍການບິນໂດຍກົງແລ້ວອາທິດລະສາມຄັ້ງ. ໃນຕອນທ້າຍ, ພະນະທ່ານປະທານປະເທດ ບຸນຍັງ ວໍລະຈິດ ກໍໄດ້ເຊື່ອເຊີນ ພະນະທ່ານປະທານາທິບໍດີ ຮາລິມາ ຢາໂຄບ ຢ້ຽມຢາມ ສປປ ລາວ ໃນເວລາອັນເໝາະສົມ.
ໃນໂອກາດດຽວກັນ, ພະນະທ່ານປະທານາທິບໍດີ ຮາລິມາ ຢາໂຄບ ກໍໄດ້ສະແດງຄວາມຕ້ອນຮັບ ແລະ ຕີລາຄາສູງຕໍ່ການຢ້ຽມຢາມ ສ ສິງກະໂປ ຂອງພະນທ່ານປະທານປະເທດ ບຸນຍັງ ວໍລະຈິດ ແລະ ຄະນະ ໃນຄັ້ງນີ້, ພ້ອມທັງສະເເດງຄວາມຊົມເຊີຍ ສປປ ລາວ ທີ່ມີການພັດທະນາ, ເສດຖະກິດຂະຫຍາຍສູງໃນບັນດາປະເທດອາຊຽນ, ພ້ອມທັງໄດ້ສະແດງຄວາມຍິນດີຈະຊຸກຍູ້ ແລະ ເສີມຂະຫຍາຍການພົວພັນ ແລະ ຮ່ວມມືສອງຝ່າຍໃຫ້ນັບມື້ຂະຫຍາຍ ຕົວຍິ່ງໆຂຶ້ນ.
ພາຍຫລັງສຳເລັດການພົບປະ, ພະນະທ່ານປະທານປະເທດ ບຸນຍັງ ວໍລະຈິດ ແລະ ພະນະທ່ານປະທານາທິບໍດີ ຮາລິມາ ຢາໂຄບ ໄດ້ເຂົ້າຮ່ວມເປັນສັກຂີພິຍານໃນພິທີລົງນາມບົດບັນທຶກຄວາມເຂົ້າໃຈ (MOU) ຈຳນວນ 2 ສະບັບ ຄື: ບົດບັນທຶກຄວາມເຂົ້າໃຈວ່າດ້ວຍການຮ່ວມມືລະຫວ່າງ ກະຊວງສຶກສາທິການ ແລະ ກິລາ ແຫ່ງ ສປປ ລາວ ແລະ ກະຊວງສຶກສາທິການ ແຫ່ງ ສ ສິງກະໂປ ແລະ ບົດບັນທຶກຄວາມເຂົ້າໃຈວ່າດ້ວຍການຮ່ວມມື ລະຫວ່າງ ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ແຫ່ງ ສປປ ລາວ ແລະ ກະຊວງສິ່ງແວດລ້ອມ ແລະ ຊັບພະຍາກອນນໍ້າ ແຫ່ງ ສ ສິງກະໂປ. ຂໍ້ຕົກລົງສອງສະບັບດັ່ງກ່າວ ຈະເປັນການປະກອບສ່ວນອັນສຳຄັນເຂົ້າໃນການຮ່ວມມືສອງຝ່າຍ ແລະ ເສີມຂະຫາຍການພົວພັນຮ່ວມກັນໃຫ້ກວ້າງຂວາງ ແລະ ສະໜິດແໜ້ນຍິ່ງໆຂຶ້ນ.
ໃນລະຫວ່າງການຢ້ຽມຢາມສິງກະໂປໃນຄັ້ງນີ້, ພະນະທ່ານປະທານປະເທດ ແຫ່ງ ສປປ ລາວ ຍັງໄດ້ໃຫ້ກຽດຕ້ອນຮັບການເຂົ້າຢ້ຽມຂໍ່ານັບຂອງ ພະນະທ່ານ ລີ ຊຽນ ລຸງ, ນາຍົກລັດຖະມົນຕີ ແຫ່ງ ສ ສິງກະໂປ, ທີ່ສໍານັກງານປະທານາທິບໍດີ; ຢ້ຽມຢາມອົງການພັດທະນາຕົວເມືອງ ແລະ ຫ້ອງການສົ່ງເສີມການທ່ອງທ່ຽວຂອງ ສິງກະໂປ ອີກດ້ວຍ.
ການພົວພັນຮ່ວມມືດ້ານການຄ້າ ລະຫວ່າງ ລາວ ແລະ ສິງກະໂປ ໃນປີ 2017 ມີມູນຄ່າປະມານ 38 ລ້ານໂດລາສະຫະລັດ; ການລົງທຶນຂອງສິງກະໂປ ຢູ່ ລາວ ມີຈຳນວນ 79 ໂຄງການ, ມີມູນຄ່າທັງໝົດ 187 ລ້ານໂດລາສະຫະລັດ, ຖືກຈັດຢູ່ໃນອັນດັບທີ 11 ຈາກ 52 ປະເທດ ທີ່ມາລົງທຶນ ຢູ່ ສປປ ລາວ.